Aalborg Halvmarathon 2021 er aflyst. For andet år i træk må DGI meddele, at der ikke bliver behov for at finde løbeskoene frem til årets store løb på grund af coronasituationen. - Aflysningen betyder, at alle der er tilmeldt på nuværende tidspunkt, får refunderet det fulde deltagergebyr. Vi sender en mail direkte til jer med instruktioner om, hvordan det foregår praktisk – og håber på, I er klar på at tilmelde jer igen, når vi åbner op for løbefesten til Aalborg Halvmarathon 2022, lyder det fra Aalborg Halvmarathon-teamet. Halvmaraton skulle have været afviklet 9. maj, og man vurderer, at det heller ikke er en mulighed at flytte løbet til efteråret. Her vil løbet nemlig ramme ind i andre lokale motionsløb med lang tradition, og det ønsker man ikke. Derfor har bestyrelsen altså besluttet at aflyse Aalborg Halvmarathon 2021 og i stedet satse på et nyt løb næste forår, 22. maj 2022.

Referat:
Det bliver heller ikke i år, at der kan afholdes Aalborg Halvmarathon. Endnu engang er motionsløbet aflyst.